text: Lea vil charme flere unge til at arbejde med mennesker
  28 september 2017 kl. 16.18
  Hvis du gerne vil arbejde med mennesker – og have gode chancer for arbejde - så kom ind i ældre-plejen.
  Lea Christensen er ved at uddanne sig til SOSU-hjælper i Varde Kommune. Samtidig er hun med i et særligt charmekorps, som skal inspirere andre unge til at søge den vej.
  Mange unge angiver i en undersøgelse, at de gerne vil arbejde med mennesker.
  - Hvis de gerne vil det, skal de da vælge noget à la mit, råder Lea Christensen.
  Varde Kommune har lavet korpset af unge elever til at tage ud på skolerne for at holde foredrag for folkeskoleeleverne.
  - Der er mange, der tager hatten af for os og det, vi laver. Men der er også nogen, som tror, vi laller den af, laver ingenting og tørrer røv, siger hun.
  - Vi kan ikke gøre andet end at prøve at fortælle dem, at sådan er virkeligheden faktisk ikke, siger personalechef Kirsten Mørch Hansen, Varde Kommune.
  Kommunen vil gerne gøre op med fordommene. Til gengæld kan de næsten love 100 procents job-garanti.
  